
РЕШЕНИЕ

№ РС-419-19-121


	Днес, 21.12.2020 г., Комисията за противодействие на корупцията и за отнемане на незаконно придобито имущество /КПКОНПИ/, в състав:


	Председател: Сотир Цацаров
	Заместник – председател: Антон Славчев
	Член: Пламен Йоцов
	Член: Силвия Къдрева


У С Т А Н О В И:


Производството е образувано по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ), въз основа на сигнал, който е регистриран в Комисия за противодействие на корупцията и за отнемане на незаконно придобитото имущество (КПКОНПИ) с рег. № ЦУ01/С-419/30.05.2019 г.
Сигналът е подаден против Валери Симеонов – народен представител в 44-то Народно събрание на Република България.
По същество, в сигнала се твърди, че Валери Симеонов е собственик на „**********“ ООД, което дружество упражнява дейност и като кабелен оператор. Като народен представител Симеонов е гласувал Законопроект за изменение и допълнение на Закона за устройство на територията, който поставя в облагодетелствано положение дружеството „**********“ ООД. Според изложеното в сигнала, на 12.07.2018 г. Х. М., в качеството му на народен представител от ПП „*“ е внесъл предложение в Народното събрание на Република България за промяна в Закона за устройството на територията (ЗУТ), като в § 14 от същото е направено предложение за създаване на т. 13 в чл. 151, ал. 1 от ЗУТ със следното съдържание: „Изграждане на физическа инфраструктура в случаите по чл. 50, ал. 3, т. 3 от Закона за електронните съобщителни мрежи и физическа инфраструктура за разполагане на кабелни електронни съобщителни мрежи в имоти – частна собственост, отредени за индивидуално ниско жилищно застрояване“. Чл. 151, ал. 1 от ЗУТ регламентира случаите, в които не се изисква разрешение за строеж. Така предложеното допълнение на чл. 151, ал. 1 от ЗУТ е прието от Народното събрание, включително и с участието на народния представител Симеонов.  Твърди се също, че по отношение на телевизия „**********“ има образувани производства в ДНСК, прокуратурата и в общините Н., П., Б., С. и Ц. за премахване на незаконни строежи – оптични кабели на кабелна мрежа за разпространение на телевизионни програми на „**********“. Според подателя на сигнала, направените изменения на ЗУТ са в интерес на телевизия „**********“, с оглед на обстоятелството, че в резултат на тях няма да са дължими общински такси, свързани с издаването на разрешенията за строеж.
Към сигнала, като доказателства, са приложени предложение за изменение и допълнение на обединен законопроект за изменение и допълнение на ЗУТ с вх.№ 854-04-124/12.07.2018 г. и Резолюция на Окръжна прокуратура – Б. с изх.№ 1715/12 от 12.12.2012 г.
От министъра на транспорта, информационните технологии и съобщенията е изискана информация за изградената и регистрирана кабелна електронна съобщителна мрежа в Единната информационна точка (ЕИТ), по реда на чл. 54 от Закона за електронните съобщителни мрежи и физическата инфраструктура от дружествата „**********“ ООД, „**********“ ООД, „**********“ ООД и „**********“ ООД.
От председателя на Комисията за регулиране на съобщенията (КРС) са изискани доказателства за уведомяване на КРС от дружествата  „**********“ ООД, „**********“ ООД, „**********“ ООД и „**********“ ООД за намеренията си да осъществяват обществени електронни съобщения чрез кабелни мрежи, изградени от съобщителни или оптични кабели, както и такива за изградената от дружествата физическа инфраструктура за разполагане на електронна съобщителна мрежа по чл. 50, ал. 3, т. 3 от Закона за електронните съобщителни мрежи и физическата инфраструктура.
Служебно е извършена справка в Публичния регистър на предприятията, уведомили Комисията за регулиране на съобщенията за намеренията си да осъществяват електронни съобщения по чл. 33, ал. 1, т. 1 от Закона за електронните съобщения, в Търговския регистър и в електронната страница на Народното събрание на Република България.
На основание чл. 72, ал. 5 от ЗПКОНПИ, с покана с изх. № ЦУ01/17615/02.10.2020 г. на КПКОНПИ, Валери Симеонов, в качеството му на народен представител в 44-то Народно събрание на Република България и лице, заемащо висша публична длъжност по чл. 6, ал. 1, т. 2 от ЗПКОНПИ, е поканен за изслушване пред Комисията на 14.10.2020 г. от 10.30  часа, на което същият се яви лично и с упълномощения от него адвокат Д. Д..
На заседанието на Комисията 14.10.2020 г., обективирано в т. 1 от Протокол № 965 от същата дата, Валери Симеонов е изслушан по реда на чл.72, ал. 5 от ЗПКОНПИ.
В обясненията си пред Комисията Валери Симеонов заявява, че е запознат със сигнала и документите по преписката. Според него, материята е специфична и е свързана с изграждането на далекосъобщителни мрежи. Два основни закона регламентират процедурите, свързани с изграждането на електронни съобщителни мрежи: Законът за електронните съобщителни мрежи и физическата инфраструктура / ЗЕСМФИ/, публикуван на 09.03.1918 г. о/т него цитира чл. 50, ал.3, т. 3/ и Законът за устройство на територията /ЗУТ/ – чл. 151, т. 13. Според Симеонов, и двата текста представляват едно облекчаване на процедурата за изграждане на електронни съобщителни мрежи, каквото задължение вменява Директива № 214/61 на Европейския парламент и Съвета на Европейския съюз, която директива задължава да се предприемат мерки за намаляване на разходите за разгръщане на високоскоростни съобщителни мрежи. С промените в ЗУТ, направени през 2019 г. отпада изискването за издаване на строително разрешение от регулационната линия на имота до жилището /до входната точка за достъп до сградата/. Заявява, че е присъствал на няколко заседания на комисиите, които са разглеждали промените в ЗУТ и в частност чл. 151. Присъствал е и в обсъждането през 2019 г., защото там са разглеждани негови основни предложения по други текстове, свързани с преместваемите обекти – чл. 56 и чл. 57 от ЗУТ, а това е само един член, който е за облекчение на изграждането на електронна и физическа инфраструктура и електронни съобщителни мрежи. Твърди, че не е в конфликт на интереси, тъй като фирмите, които ръководи и не само те, но и кабелните оператори в цялата страна нямат никаква полза от тази промяна. Твърденията в сигнала, че по този начин се спестява, на първо място – издаването на строително разрешение, което е една тежка процедура, свързана с много документи, време и пр., но по-силният аргумент в сигнала е това, че се пестят пари от строителни разрешения, а пък държавата и общините губят, според Валери Симеоново издават неразбиране на самата дейност. В ЗЕСМФИ – чл. 50, ал. 3 и в ЗУТ – чл. 151, ал. 1, т. 13 изрично се посочва, че за имот – частна собственост се издават строителни разрешения на лицето, което е собственик на частния имот, като е възможно изключение, ако лицето, което е собственик на имота отстъпи право на строеж на кабелния оператор. Твърди, че от 1992 г., когато е създадено дружеството „**********“ до момента няма издадено строително разрешение на дружеството в частен имот и никой кабелен оператор няма издадени такива строителни разрешения. Строителните разрешения се издават на базата на проект, на базата на подробни устройствени планове, на лице, което е собственик на имота или ако има отстъпено право на строеж. За абонатно отклонение никъде, никога не се е изисквало строително разрешение, то е елемент от електронната съобщителна мрежа – елемент, а не физическа инфраструктура, който осигурява подаването на съответния сигнал или съответната услуга. Подробни обяснения се излагат, относно това, че строителни разрешения се издават на дружествата, когато се касае за изграждането на магистрала и субмагистрала, която представлява кабелът, който е положен под тротоара на улицата, за който има съответен проект, но за отклонение, което навлиза в парцел, частна собственост никога не е имало и никога не са издавани строителни разрешения на съответните дружества. Ако трябва да се издаде строително разрешение то трябва да бъде издадено на лицето, което е собственик на имота. Той трябва да иска това разрешение и да представи необходимите документи, а не кабелния оператор. Валери Симеонов е категоричен, че от тази промяна в ЗУТ не печелят операторите, в това число и дружеството „**********“, което е негова собственост, а собственикът на имота, защото той вече не е задължен да има строително разрешение и спестените разходи за това са за него. Именно директивата от 2014 г. задължава да бъдат облекчени и намалени разходите на абонатите.
В допълнение адвокат Д. Д. изразява становище, че не е налице конфликт на интереси, поради липса на частен интерес от страна на Валери Симеонов, поради обстоятелството, че поправката на чл. 151, ал. 1, т. 13 от ЗУТ засяга интереса единствено и само на частни лица /собствениците на имоти/, потенциални или настоящи абонати  и засяга строежи от имотната граница до сградата, където се намира, като с изменението, което е извършено от народните представители в отклонение на проекта на депутата Х. М., е допълнено и ниско строителство. Спроде адв. Д., първоначалният текст е бил за общо строителство, а са конкретизирани изменения за ниско строителство, което означава населени места  с ниско строителство до 10 м. кота, малки населени места, селските райони, в които къщите са до два, максимум три етажа и са от един до трима собственика. В тази част „**********“ и всички оператори на електронни съобщителни мрежи никога не са имали правото и достъпа да изграждат каквато и да било инфраструктура. И преди и сега положението е било едно и също, за разлика само че физическите лица, собственици, ако искат кабелът им да е подземен, защото касае само тази хипотеза, кабелният оператор е изградил точката до имотната граница, кутия, стълб и др. и ако лицето иска кабелът да не е по въздуха, а иска да се прокара подземно, което вече се явява строеж, трябва да поиска да му се издаде строително разрешение без инвестиционен проект. В населените места до 10 000 жители кабелната мрежа е въздушна и практически никога не се налага да има подземен строеж, а изтеглянето на кабела е от съответен стълб до съответната къща. Акцентира на това, че на базата на Директива № 214/61 е приет специфичния Закон за електронните съобщителни мрежи и физическата инфраструктура, в който през 2018 г. за пръв път много детайлно и с легални дефиниции се определя какво е физическа инфраструктура, кой има право да я изгражда, какво е елементи на далекосъобщителните мрежи и т. н. Уредени са сервитутите, като целта на закон, посочена в чл. 2 е облекчаване изграждането на далекосъобщителните мрежи. Основният мотив на Директивата е създаването на мерки за облекчаване достъпа на гражданите от страните – членки на ЕС до съобщителни услуги вкл. високоскоростен интернет. Адв. Д. е на становище, че именно това е бил мотивът за измененията в чл. 151, ал. 1, т. 13 от ЗУТ.
На 20.10.2020 г. е представено и писмено становище от адв. Д., в качеството му на упълномощен представител на Валери Симеонов с вх. № ЦУ01/18794/20.10.2020 г. на КПКОНПИ. В становището се заявява, че посочените обстоятелства в сигнала тенденциозно са представили действителната фактическа и правна обстановка.Действията на Симеонов по гласуването и приемането на посочените промени в ЗУТ, не са били продиктувани от/в частен интерес, още повече в интерес на свързани с него лица. Нито Симеонов, нито свързани с него лица, са били облагодетелствани от тези законодателни промени.В резултат на гласуването и приемането на измененията в ЗУТ, не е била реализирана материална и/или нематериална облага и/или не са избегнати неблагоприятни последици за Симеонов или за свързани с него лица. Действията му по гласуването на посочените изменения в ЗУТ, са били единствено в изпълнението на конституционните му правомощия и като част от колективен орган, в който както винаги е съблюдавал само и единствено върховенството на закона, публичните интереси и преди всичко националния интерес на Република България. Твърди се още, че не отговаря на истината, че Симеонов е участвал в гласуването на текста от законопроекта за изменение и допълнение на ЗУТ, внесен на 12.07.2018 г. в НС от Х. М., и че такива текстове, касаещи създаването на чл. 151, ал. 1, т. 13 от ЗУТ са били приети от НС и съответно са действащи към момента. В становището се развиват и подробни доводи, за следното: 
На 11.05.2018 г. от народния представител Х. М., в НС под сигнатура 845-01-39 е бил входиран Законопроект за изменение и допълнение на ЗУТ. Видно от самия документ, предложеният от М. Законопроект е с текст на чл. 151, ал. 1, т. 13 от ЗУТ съвсем различен от този, който впоследствие е бил гласуван и съответно приет и обнародван със ЗИД на ЗУТ от 26.03.2019 г. В Законопроект № 854-01-39 на Х. М., спорните текстове на чл. 151, ал. 1, т. 13 от ЗУТ не са в § 26, а са в съвсем друг §4, и гласят: „изграждане на физическа инфраструктура, предназначена за разполагане на кабелни електронни съобщителни мрежи в чертите от регулационната линия на имота, в който се изгражда, до входната точка на мрежата в сградата на потребителя с обща дължина до 100 метра“. Приетият при гласуването и от Симеонов Законопроект е с текст: „изграждане на физическа инфраструктура в случаите по чл. 50, ал. 3, т. 3 от Закона за електронните съобщителни мрежи и физическа инфраструктура за разполагане на кабелни електронни съобщителни мрежи в имоти – частна собственост, отредени за индивидуално ниско жилищно застрояване“. Така според адв. Д. няма как Симеонов да е гласувал текстове от Законопроект № 854-01-39 на М. касаещи измененията по чл. 151, ал. 1, т. 13 от ЗУТ, тъй като от събраните доказателства е видно, че на проведеното в пленарна зала на 13.03.2019 г. второ гласуване на ЗИД на ЗУТ, вносителят Х. М. е оттеглил предложението си за изменение на закона и за създаване на нов чл. 151, ал. 1,т . 3 от ЗУТ. На 13.03.2019 г., видно от стенограмата от 239-то заседание на Народното събрание е проведено второ гласуване на ЗИД на ЗУТ, но това е Общ проект, изготвен от Комисията по регионална политика, благоустройство и местно самоуправление. Предложението, направено от народния представител И. В., гласи: „§ 26. В чл. 151, ал. 1, т. 13 се правят следните допълнения: 1. В ал. 1 се създават т. 13, 14 и 15: „т.13. изграждане на физическа инфраструктура в случаите по чл. 50, ал. 3, т. 3 от Закона за електронните съобщителни мрежи и физическата инфраструктура за разполагане на кабелни електронни съобщителни мрежи в имоти – частна собственост, отредени за индивидуално ниско жилищно застрояване; т. 14. Изграждане на сградни и водопроводни и канализационни мрежи, когато се изграждат извън обхвата на инвестиционния проект за основното застрояване, разположени в регулационните граници на имот – частна собственост, отредени за индивидуално ниско жилищно застрояване, до измервателните уреди на водопроводните отклонения за присъединяване към уличната водопроводна мрежа, съответно до ревизионната канализационна шахта за присъединяване към уличните канализационни мрежи; т. 15. Изграждане на електрически уредби и инсталации за ниско напрежение, когато се изграждат извън обхвата на инвестиционния проект за основното застрояване, разположени в регулационните граници на имот – частна собственост, отредени за индивидуално ниско жилищно застрояване, до границата на собственост на електрическите съоръжения.“ Именно тези текстове предложени от Комисията по регионална политика, благоустройство и местно самоуправление, са били подложени на гласуване при второто четене на 13.03.2019 г., и съответно са били приети от Народното събрание с 91 гласа „ЗА“, 1 глас „ПРОТИВ“ и 2 гласа „ВЪЗДЪРЖАЛ СЕ“. До 13.03.2019 г. се е приемало, че всички тези строежи са от шеста категория и лицата, собственици на тези имоти са били длъжни да се снабдят със строително разрешение.
	Според адв. Д., при гласуването на ЗИД на ЗУТ от страна на Валери Симеонов, в качеството му на народен представител и лице, заемащо висша публична длъжност, по смисъла на чл. 6, ал. 1, т. 2 и т. 3 от ЗПКОНПИ не е налице конфликт на интереси, тъй като упражненото му право на глас не е било повлияна или продиктувано от какъвто и да е частен интерес, а напротив – е изцяло в обществен интерес, при напълно обективно и безпристрастно изпълнение на правомощията му като народен представител. Липсва и материална и/или нематериална облага, нито е доказано да е настъпила, нито пък изобщо е възможно да настъпи/възникне за Симеонов или за свързани с него лица – търговските дружества, в които той притежава дялове – „**********“ ООД, „**********“ ООД, „**********“ ООД и „**********“ ООД. Основен момент, изключващ субективната заинтересованост и пристрастност на Симеонов при изпълнение на правомощията му на народен представител, е че самите промени в чл. 151, ал. 1, т. 13, т. 14 и т. 15 от ЗУТ, са продиктувани не от частни интереси, а от задълженията на Република България, като член на ЕС да имплементира в националното законодателство европейските правила и норми относно мерките за намаляване на разходите за разгръщане на високоскоростни електронни съобщителни мрежи, каквато е Директива 2014/61/ЕС на Европейския парламент и на Съвета от 15.05.2014 г. относно мерките за намаляване на разходите за разгръщане на високоскоростни електронни съобщителни мрежи. Именно в изпълнение и при съобразяване правилата и принципите на Директива 2014/61/ЕС са и гласуваните от Симеонов законодателни промени, записани в § 26 на ЗИД на ЗУТ и предложени от Комисията по регионална политика, благоустройство и местно самоуправление.


От събраните в хода на административното производство доказателства Комисията установи следното от фактическа страна:


Сигналът е подаден от лице, с посочени имена и е подписан.
Валери Симеонов от 19.04.2017 г. до 04.05.2017 г. е народен представител в 44-то Народно събрание на Република България и е положил клетва 19.04.2017 г.
От 04.05.2017 г. до 21.11.2018 г. е заместник-министър председател по икономиката и демографската политика, а след 21.11.2018 г. и до момента е народен представител в 44-то Народно събрание на Република България.
От 13.12.2018 г. до 18.12.2019 г. е заместник-председател на Комисията по енергетика към 44-то Народното събрание на Република България.
От 27.02.2019 г. и до момента е член на Комисията по икономическа политика и туризъм към 44-то Народното събрание на Република България.
От 20.11.2019 г. и до момента е заместник-председател на 44-то Народно събрание на Република България.
От извършената справка в Търговски регистър е установено, че:
„**********“ ООД с ЕИК ********** е с управител П. С. Г. и съдружници Валери Симеонов, Д. Д. Х. и П. С. Г.. Капитала на дружеството е в размер на 5 000 лв., като Валери Симеонов е с дялово участие в размер на 4020 лв. Предмет на дейност на дружеството е изграждане и експлоатация на системи за радио програми, кабелна и ефирна телевизия, производство и излъчване на радио и телевизионни програми, търговска и консултантска дейност в страната и в чужбина, търговско представителство и посредничество на наши и чужди физически и юридически лица. От 15.08.2008 г. до 06.11.2014 г. Валери Симеонов е бил управител на „**********“ ООД.
„**********“ ООД с ЕИК ********** е с управители М. Й. Н. и П. С. Г. и съдружници М. Й. Н., П.С. Г. и Валери Симеонов. Предмет на дейност на дружеството е осъществяване на далекосъобщения чрез обществена кабелна далекосъобщителна мрежа за пренос на данни и за разпространение на радио и телевизионни програми и предоставяне на далекосъобщителни услуги чрез нея, покупка на стоки или други вещи с цел продажба в първоначален, преработен или обработен вид, търговско представителство в страната и чужбина, комисионни, спедиционни, лицензионни сделки, складови сделки, информационни програмни, импресарски и други сделки, незабранени със закон, след снабдяване с лиценз за съответните дейности, за които се изисква такъв.
„**********“ ООД с ЕИК ********** е с управител Д. Д. Х. и съдружници Д. Д. Х. и Валери Симеонов. Предмет на дейност на дружеството е покупка на стоки или други вещи с цел препродажба в първоначален, преработен или обработен вид, производство на стоки с цел продажба, комисионна, спедиционна, складова, лизингова дейност, търговско представителство и посредничество, валутни сделки, превозна, хотелиерска, импресарска, програмна, ремонтни, строително-монтажна, информационна и външнотърговска дейност, аудио и видео продукти, студийна, кабелна телевизия, ретранслация и излъчване на радио и телевизионни предавания, сателитна телевизия, както и всяка друга дейност която не е забранена от закона.
„**********“ ООД с ЕИК ********** е с управители П. С. Г. и И. Х. П. и съдружници Д. Д. Д., И. Х. П., „**********“ ООД и държава: БЪЛГАРИЯ. Предмет на дейност на дружеството е производство, експлоатация и монтаж на кабелни системи и излъчване на телевизионни и радио програми по тях при спазване на изискванията на закона и след получаването на необходимите разрешения /лиценз/, покупка на стоки и други вещи в първоначален, преработен или обработен вид в страната и в чужбина, продажба на стоки от собствено производство и посредничество, комисионни, спедиционни и превозни маркетингови и консултантски услуги.
От извършена справка в Публичния регистър на предприятията, уведомили Комисията за регулиране на съобщенията за намеренията си да осъществяват електронни съобщения по чл. 33, ал. 1, т. 1 от Закона за електронните съобщения е установено, че:
„**********“ ООД има заявени кабелни мрежи, изградени от метални съобщителни и/или оптични кабели на територията на областите Б., Т. и С.,  с дата на възникване на правата в периода  14.12.2000 г. – 28.02.2008 г., както и на територията на Република България от 04.11.2008 г., с предполагаема дата на започване на дейност – 01.12.2008 г.
„**********“ ООД има заявени кабелни мрежи, изградени от метални съобщителни и/или оптични кабели на територията на гр.П., Област Т. с предполагаема дата на започване на дейност – 01.01.2008 г. и дата на възникване на правата – 30.03.2006, както и на територията на Република България с предполагаема дата на започване на дейност – 19.11.2012 г. и дата на възникване на правата – 13.11.2012 г.
„**********“ ООД има заявени кабелни мрежи, изградени от метални съобщителни и/или оптични кабели на територията на гр. С. В., Област Б. с дата на възникване на правата – 15.02.2001 г.
С писмо изх.№ 03-01-1/31.01.2020 г. и вх.№ ЦУ01/1762/31.012020 г. на КПКОНПИ, министърът на транспорта, информационните технологии и съобщенията уведомява КПКОНПИ, че след извършена проверка в Единната информационна точка (ЕИТ), услугата „Регистрация на мрежата в ЕИТ“ не е заявявана от дружествата „**********“ ООД, „**********“ ООД, „**********“ ООД и „**********“ ООД. Дружеството „**********“ ООД е регистрирано в системата на 21.08.2019 г. от М. Н., но в системния журнал няма информация за активност на потребителя в системата.
С писмо изх.№ 04-00-7/05.02.2020 г.  и вх.№ ЦУ01/2338/07.02.2020 г. на КПКОНПИ, председателят на Комисията за регулиране на съобщенията уведомява КПКОНПИ, че дейностите по предоставяне на услуги посредством кабелни мрежи преди влизането в сила на Закона за електронните съобщения (ЗЕС) са подлежали на регистрация по обща лицензия, като предприятията, които са подлежали на регистрация  по обща лицензия, като предприятия, които са притежавали удостоверения за регистрация са вписани служебно в Регистъра по чл. 33, ал. 1, т. 1 от ЗЕС. Първоначалното вписване в Регистъра  на „**********“ ООД, „**********“ ООД и „**********“ ООД е служебно, въз основа на издадените удостоверения за регистрация по обща лицензия. Дружеството „**********“ ООД е разширило дейността си, за което е подало необходимите уведомления за осъществяване на обществени електронни съобщения. Дружеството „**********“ ООД не е притежавало удостоверение за регистрация по обща лицензия и не е подавало уведомления за осъществяване на обществени електронни съобщения, поради което не е вписано в Регистъра.
С писмото са представени уведомления, във връзка с чл. 75 от Закона за електронните съобщения с вх. № 12-01-2302/03.10.2007 г., № 08-01-63/28.02.2008 г. и № 08-01-526/04.11.2008 г. от Валери Симеонов, в качеството му на управител на „**********“ ООД за намерение за започване изграждането на далекосъобщителна мрежа за разпространение на радио-телевизионни програми и предоставяне на далекосъобщителни услуги, чрез изграждане на кабелна далекосъобщителна мрежа за пренос на данни без използване на ограничен ресурс и предоставяне на далекосъобщителни услуги, чрез нея, както и Удостоверения за регистрация по Обща лицензия за осъществяване на далекосъобщения чрез обществена кабелна далекосъобщителна мрежа за разпространение на радио и телевизионни програми и предоставяне на далекосъобщителни услуги № 217-05916-01/25.10.2006 г. и № 201-04981-12/23.05.2007 г.
На 11.05.2018 г. народният представител Х. Р. М. от Парламентарна група „Обединени патриоти“ е внесъл Законопроект за изменение и допълнение на ЗУТ със сигнатура 854-01-39. С § 4 от Законопроекта в ал. 1 на чл. 151 се създава нова т. 13 „13. „Изграждане на физическа инфраструктура, предназначена за разполагане на кабелни електронни съобщителни мрежи в чертите от регулационната линия на имота, в който се изгражда, до входната точка на мрежата в сградата на потребителя с обща дължина до 100 метра“.
Видно от мотивите към Законопроекта, се предвижда създаване на уредба относно сградните отклонения, съставляващи последната част от мрежата на мрежовите оператори – от регулационната линия на имота до сградата на потребителя, чрез която се реализира свързаност при заявка от абоната и са с обичайна дължина до 100 м. Визираните по-горе сградни отклонения обичайно не са предварително изградени, изграждат се след конкретна заявка от потребителя и рядко са разположени в съществуващата инфраструктура. При това се счита, че щом не са разположени в съществуваща физическа инфраструктура сградните отклонения са строеж шеста категория, което изисква издаване на строително разрешение и забавя цялостния процес по предоставяне на услугата достъп до интернет. За преодоляване на това и с оглед осигуряване искането на потребителя за свързаност към интернет, което да бъде удовлетворено възможно най-бързо и при максимално облекчени условия се предлага настоящата промяна. Взето е предвид, че Директива 2014/61EU на ЕП и Съвета от 15.05.2014 г., която се въведе в българското законодателство със Закона за електронните съобщителни мрежи и физическа инфраструктура (ЗЕСМФИ) дава такава възможност чрез легалната дефиниция за „строежи с незначително значение“. При разглеждането на ЗЕСМФИ облекчаването на режима на разполагане на сградни отклонения не е било извършено с аргумента, че изменението трябва да бъде извършено при разглеждане и обсъждане на ЗИД на ЗУТ.
Към законопроекта са били приложени: писмо от министъра на транспорта, информационните технологии и съобщенията вх.№ КРП-853-04-12/28.05.2018 г. на Народното събрание и писмо от Българската асоциация на кабелните и комуникационните оператори вх.№ ПГ-806-01-91/23.05.2018 г. на Народното събрание, относно Законопроект за изменение и допълнение на Закона за устройство на територията № 854-01-39, внесен на 11.05.2018 г. от Х. М. и група народни представители/. Видно от същите възможността със създаването на нова т.13 в чл.151, ал.1 на ЗУТ изцяло се вписва в целта на Директива 2014/61/ЕС на Европейския парламент и на Съвета от 15.05.2014 г., въведена в българското законодателство със ЗЕСМФИ, която цел може да се обобщи като осигуряване на бързото, ефективно и на по-ниска цена разполагане на електронни съобщителни мрежи. Действащата до изменението редакция на ЗУТ приема, че когато не са разположени в съществуваща физическа инфраструктура сградните отклонения са строеж шеста категория, което изисква издаване на строително разрешение и съответно забавя цялостния процес по предоставяне на услугата и създава необоснована административна тежест, в противоречие на новата инфраструктурна рамка, целяща намаляването на разходите и административната тежест при изграждане на високоскоростни мрежи.
Законопроектът е бил разпределен на Комисията по регионална политика, благоустройство и местно самоуправление (водеща) и в Комисията по транспорт, информационни технологии и съобщения. На проведено на 30.05.2018 г. заседание на Комисията по регионална политика, благоустройство и местно самоуправление са обсъдени пет законопроекта за изменение и допълнение на ЗУТ с № 802-01-5 от 22.01.2018 г. на Министерски съвет, № 854-01-7 от 15.02.2018 г. на И. В. и група народни представители, № 854-01-21 от 05.04.2018 г. от П. А., А. Н. и З. Я., № 854-01-39 от 11.05.2018 г. от Х. М. и група народни представители. Законопроект № 854-01-39 от 11.05.2018 г. е представен в Комисията от Валери Симеонов, в качеството му на заместник-министър председател по икономиката и демографската политика и от Х. М.. Комисията с 12 гласа „ЗА“ и 6 гласа „ПРОТИВ“, без гласове „ВЪЗДЪРЖАЛ СЕ“ е предложила Народното събрание да приеме на първо гласуване Законопроект № 854-01-39 от 11.05.2018 г. На проведено на 06.06.2018 г. заседание на Комисията по транспорт, информационни технологии и съобщения е обсъден законопроект за изменение и допълнение на ЗУТ № 854-01-39 от 11.05.2018 г., внесен от Х. М. и група народни представители. На заседанието на Комисията е присъствал Валери Симеонов в качеството си на заместник-министър председател по икономиката и демографската политика и е представил законопроекта. Комисията с 11 гласа „ЗА“ и 8 гласа „ВЪЗДЪРЖАЛ СЕ“ е предложила Народното събрание да приеме на първо гласуване Законопроект № 854-01-39 от 11.05.2018 г.
В т. 2 от дневния ред на 149-тото заседание на Народното събрание, проведено на 13.06.2018 г. са включени на първо гласуване петте законопроекта за изменение и допълнение на ЗУТ. Законопроект с № 854-01-39 от 11.05.2018 г. е представен от народния представител Х. М., като от гласувалите 160 народни представители със 102 гласа „ЗА“, 57 гласа „ПРОТИВ“ и 1 глас „ВЪЗДЪРЖАЛ СЕ“ направеното предложение е прието.
На 14.06.2018 г. в Народното събрание е внесен Законопроект за изменение и допълнение на ЗУТ - обединен законопроект, изготвен по реда на чл. 81, ал. 2 от Правилника за организацията и дейността на Народното събрание, със сигнатура 853-04-21 на основата на приетите на първо гласуване на 13.06.2018 г. законопроекти с № 802-01-5, № 854-01-7, № 854-01-21, № 854-01-39 и № 854-01-41. Обединеният законопроект за изменение и допълнение на ЗУТ с № 853-04-21 е бил разпределен на Комисията по регионална политика, благоустройство и местно самоуправление. С § 14 от Законопроекта в чл. 151, ал. 1 от ЗУТ се създава нова т. 13 със следното съдържание „13. изграждане на физическа инфраструктура, предназначена за разполагане на кабелни електронни съобщителни мрежи в чертите от регулационната линия на имота, в който се изгражда, до входната точка на мрежата в сградата на потребителя с обща дължина до 100 метра“. Комисията по регионална политика, благоустройство и местно самоуправление на проведено заседание на 01.03.2019 г. (второ гласуване) подкрепя по принцип направеното предложение от Х. М. и предлага следната редакция на § 14, който става § 26 със следното съдържание:
„§ 26. В чл. 151 се правят следните допълнение:
В ал. 1 на чл. 151 се създават т. 13, т. 14 и т. 15:
„13. Изграждане на физическа инфраструктура в случаите по чл. 50, ал.3, т. 3 от Закона за електронните съобщителни мрежи и физическата инфраструктура за разполагана не кабелни електронни съобщителни мрежи в имоти – частна собственост, отредени за индивидуално ниско жилищно застрояване;
14. изграждане на сградни водопроводи и канализационни инсталации и водопроводи и канализационни мрежи, когато се изграждат извън обхвата на инвестиционния проект за основното застрояване, разположени в регулационните граници на имота – частна собственост, отредени за индивидуално ниско жилищно застрояване, до измервателните уреди на водопроводните отклонения за присъединяване към уличната водопроводна мрежа, съответно до ревизионната канализационна шахта за присъединяване към уличните канализационни мрежи;
15. изграждане на електрически уредби и инсталации за ниско напрежение, когато се изграждат извън обхвата на инвестиционния проект за основно застрояване, разположени в регулационните граници на имоти – частна собственост, отредени за индивидуално ниско жилищно застрояване, до границата на собственост на електронните съоръжения“.
2. Създава се ал. 3:
 „(3) В случаите по ал. 1, т. 13 и чл. 147, ал. 1, т. 15 и 16:
	1. Операторът на електронна съобщителна мрежа носи отговорност за всички причинени вреди на собственика на поземления имот;
	2. Не могат да се влошават условията на ползване и застрояване в поземления имот и да се премахват или увреждат трайна растителност;
	3. Не могат да се засягат трайни подобрения в поземления имот без съгласието на собственика му;
	4. При ново застрояване, разрешени при установения ред в поземления имот, операторът на електронна съобщителна мрежа е длъжен да измести за своя сметка изградената от него физическа инфраструктура така, че да не препятства строителството и експлоатацията на бъдещия строеж;
	5. С погиването на сградата, до която е изградена физическата инфраструктура в поземления имот, се погасява по право сервитутът по чл. 31, ал. 8 от Закона за електронните съобщителни мрежи и физическата инфраструктура;
	6. С премахването на изградената физическа инфраструктура в поземления имот се погасява по право сервитутът по чл. 31, ал. 8 от Закона за електронните съобщителни мрежи и физическата инфраструктура.“
В т. 1 от дневния ред на 239-то заседание на Народното събрание, проведено на 13.03.2019 г. е включен на второ гласуване ЗИД на ЗУТ (Общ проект, изготвен от Комисията по регионална политика, благоустройство и местно самоуправление, въз основа на приетите на първо гласуване на 13.06.2018 г. законопроекти с № 802-01-5, № 854-01-7, № 854-01-21, № 854-01-39 и № 854-01-41 – продължение). При дебата, свързан с предложението на народния представител Х. М., относно § 14 от законопроект № 854-01-39, същият е оттеглил предложението си. Предложената редакция от Комисията по регионална политика, благоустройство и местно самоуправление на текста на § 14, който става § 26, свързана с допълнението на чл. 151 от ЗУТ, била подложена на гласуване. Гласували са 94 народни представители от които: 91 гласа „ЗА“, един глас „ПРОТИВ“ и два гласа „ВЪЗДЪРЖАЛ СЕ“. Видно от поименното гласуване  на разпоредбата на § 26 на ЗИД на ЗУТ (Общ проект, изготвен от Комисията по регионална политика, благоустройство и местно самоуправление, въз основа на приетите на първо гласуване на 13.06.2018 г. законопроекти с № 802-01-5, № 854-01-7, № 854-01-21, № 854-01-39 и № 854-01-41 – продължение), Валери Симеонов, в качеството си на народен представител е гласувал „ЗА“ приемането й.
С Указ № 55 от 21.03.2019 г. на Президента на Република България Законът за изменение и допълнение на ЗУТ, приет от 44-тото Народно събрание на Република България на 13.03.2019 г. е обнародван в ДВ бр. 25 от 2019 г.


При така установената фактическа обстановка Комисията стигна до следните правни изводи:


Сигналът е подаден от лице, идентифицирано по реда на чл. 48, ал. 1 от ЗПКОНПИ.
За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Валери Симеонов, в качеството си на народен представител е лице, заемащо висша публична длъжност по смисъла на чл. 6, ал. 1, т. 2 от ЗПКОНПИ.
С оглед горното КПКОНПИ е компетентна да разгледа подадения сигнал.

Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на § 1, т. 15 от ЗПКОНПИ, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо публична длъжност.
В хода на производството се установи, че Валери Симеонов e съдружник в дружествата  „**********“ ООД, „**********“ ООД и „**********“ ООД, което от друга страна е съдружник в „**********“ ООД. Това обстоятелство налагат извода за свързаност по смисъла на § 1, т. 15, б.“б“ от ДР на ЗПКОНПИ между Валери Симеонов, в качеството му на лице, заемащо висша публична длъжност и търговските дружества „**********ООД, „**********“ ООД и в „**********“ ООД.
Съгласно разпоредбата на чл. 148, ал. 4 от ЗУТ разрешението за строеж се издава на възложителя въз основа на одобрен технически или работен инвестиционен проект, когато такъв се изисква. Допуска се разрешение за строеж да се издаде въз основа на одобрен идеен проект при условията на чл. 142, ал. 2, съгласно ал. 5, когато възложител е лице, което има право да строи в чужд имот по силата на специален закон, разрешението за строеж се издава на възложителя и на собственика на имота. Разпоредба на чл. 151, ал. 1, т. 1 – т. 12 от ЗУТ (в сила от 27.07.2007 г., изм. - ДВ, бр. 101 от 2015 г.) регламентира случаите в които не се изисква разрешение за строеж, като сред изчерпателно изброените хипотези не се съдържа изграждане на физическа инфраструктура за разполагане на кабелни електронни съобщителни мрежи в сгради, което от своя страна налага извода, че за такъв тип строежи е било задължително издаването на разрешение за строеж, при одобрен инвестиционен проект по реда на чл. 144, ал. 1 от ЗУТ. 
Съгласно чл. 50, ал. 3, т. 3 от Закона за електронните съобщителни мрежи и физическа инфраструктура (в сила от 09.03.2018 г.) не се изисква изработването на подробен устройствен план при изграждане на елементи от инфраструктурата за разполагане на електронна съобщителна мрежа от регулационната линия на имота, в който се изгражда, до входната точка за достъп до сграда.  Съгласно чл. 147, ал. 1, т. 15 от ЗУТ (в сила от 09.03.2018 г.) не се изисква одобряване на инвестиционни проекти за издаване на разрешение за строеж за изграждане на физическа инфраструктура за разполагане на кабелни електронни съобщителни мрежи в сгради, в т.ч. в режим на съсобственост или етажна собственост. Така след промяната на чл. 147, ал. 1 от ЗУТ (в сила от 09.03.2018 г.) за издаване на разрешение за строеж за изграждане на физическа инфраструктура за разполагане на кабелни електронни съобщителни мрежи в сгради, в т.ч. в режим на съсобственост или етажна собственост е отпаднало изискването за одобряване на инвестиционни проекти за такъв тип строежи.
Съгласно чл. 1 от Директива 2014/61/ЕС на Европейския парламент и на Съвета от 15.05.2014 г. относно мерките за намаляване на разходите за разгръщане на високоскоростни електронни съобщителни мрежи, тя има за цел да улесни и стимулира разгръщането на високоскоростни електронни съобщителни мрежи чрез насърчаване на съвместното ползване на съществуващата физическа инфраструктура и чрез създаване на условия за по-ефикасно разгръщане на нова физическа инфраструктура, така че тези мрежи да могат да се разгръщат на по-ниска цена. Видно от мотивите към проекта на Закон за електронните съобщителни мрежи и физическа инфраструктура, същият е изготвен във връзка с въвеждане в националното законодателство на разпоредбите на Директива 014/61/ЕС за намаляване на разходите за бързо разгръщане на електронни съобщителни мрежи и осъвременяване на нормативни актове, с които се определят изисквания към разгръщане на електронни съобщителни мрежи и изграждане на принадлежащата им инфраструктура.
Със създаването на т. 13 (нова - ДВ, бр. 25 от 2019 г.) на чл 151, ал. 1 от ЗУТ отпада изискването за издаване на разрешение за строеж за изграждане на физическа инфраструктура в случаите по чл. 50, ал. 3, т. 3 от Закона за електронните съобщителни мрежи и физическа инфраструктура за разполагане на кабелни електронни съобщителни мрежи в имоти - частна собственост, отредени за индивидуално ниско жилищно застрояване.
Част от мотивите, залегнали при приемането на Директива 2014/61/ЕС на Европейския парламент и на Съвета от 15.05.2014 година относно мерките за намаляване на разходите за разгръщане на високоскоростни електронни съобщителни мрежи, а именно: осигуряване на основен широколентов достъп за всички европейци до 2013 г. и гарантиране, че до 2020 г. всички европейци ще имат достъп до интернет с много по-висока скорост; необходимост от политики за намаляване на разходите за разгръщане на широколентовия достъп на територията на целия Съюз, включително от надлежно планиране и координация и от намаляване на административната тежест; ограничаване на някои от инженерно-строителните дейности, свързани с високи разходи, което би увеличило ефективността на разгръщането на широколентовия достъп, като голяма част от тези разходи могат да бъдат отдадени на тромави административни процедури за издаване на разрешения, както и затруднения във връзка с разгръщането на мрежите в самите сгради, което води до значителни финансови пречки, особено в селските райони. Директива 2014/61/ЕС на Европейския парламент и на Съвета задължава да бъдат облекчени и намалени разходите за изграждането, създаването на мерки за облекчаване достъпа на хората от Европейската общност до електронен достъп до високоскоростен интернет, чрез създаване на условия за по-ефикасно разгръщане на нова физическа инфраструктура, така че за тези мрежи да могат да се разгръщат на по-ниска цена.
Видно от мотивите към Законопроект за изменение и допълнение на ЗУТ със сигнатура 854-01-39, внесен от народния представител Х. Р. М. се предвижда създаване на уредба относно сградните отклонения, съставляващи последната част от мрежата на мрежовите оператори – от регулационната линия на имота до сградата на потребителя, чрез която се реализира свързаност от абоната. Отклоненията са строеж шеста категория, което изисква издаване на строително разрешение и забавя цялостния процес по предоставяне на услугата достъп до интернет. Директива 2014/61EС на ЕП и Съвета от 15.05.2014 г., въведена в българското законодателство със Закона за електронните съобщителни мрежи и физическа инфраструктура (ЗЕСМФИ) дава възможност чрез легалната дефиниция за „строежи с незначително значение“ да бъде облекчен режима на разполагане на сградни отклонения, което не е било извършено с приемането на ЗЕСМФИ и същото следва да бъде извършено при разглеждане и обсъждане на ЗИД на ЗУТ.
Съгласно чл. 86, ал. 1 от Конституцията на Република България Народното събрание приема закони, решения, декларации и обръщения. Съгласно чл. 66, ал. 1 от Правилник за организацията и дейността на Народното събрание гласуването е лично. Гласува се "за", "против" и "въздържал се". Гласуването се извършва явно, съгласно чл 84, ал. 1 Народното събрание обсъжда и гласува законопроектите на второ гласуване глава по глава, раздел по раздел или текст по текст, а съгласно ал. 4. гласуването се извършва по реда на чл. 69.
В хода на производството се установи, че в изпълнение на правомощията си на народен представител в 44-то Народно събрание на Република България на 13.03.2019 г. Валери Симеонов е гласувал  „ЗА“ приемането на предложената редакция на второ гласуване на § 26 на ЗИД на ЗУТ (Общ проект, изготвен от Комисията по регионална политика, благоустройство и местно самоуправление, въз основа на приетите на първо гласуване на 13.06.2018 г. законопроекти с № 802-01-5, № 854-01-7, № 854-01-21, № 854-01-39 и № 854-01-41 – продължение). Гласуването „ЗА“ приемането на предложената редакция на второ гласуване на § 26 на ЗИД на ЗУТ (Общ проект, изготвен от Комисията по регионална политика, благоустройство и местно самоуправление, въз основа на приетите на първо гласуване на 13.06.2018 г. законопроекти с № 802-01-5, № 854-01-7, № 854-01-21, № 854-01-39 и № 854-01-41 – продължение.) от народния представител Валери Симеонов е при липсата на частен интерес, негов или на свързаните с него лица – търговски дружества с предмет на дейност осъществяване на електронни съобщения по чл. 33, ал. 1, т. 1 от Закона за електронните съобщения.
Това е така, тъй като на първо място, гласуваните промени са на основание Директива 2014/61/ЕС на Европейския парламент и на Съвета от 15.05.2014 година относно мерките за намаляване на разходите за разгръщане на високоскоростни електронни съобщителни мрежи, която има за цел: осигуряване на основен широколентов достъп за всички европейци до 2013 г. и гарантиране, че до 2020 г. всички европейци ще имат достъп до интернет с много по-висока скорост; необходимост от политики за намаляване на разходите за разгръщане на широколентовия достъп на територията на целия Съюз, включително от надлежно планиране и координация и от намаляване на административната тежест; ограничаване на някои от инженерно-строителните дейности, свързани с високи разходи, което би увеличило ефективността на разгръщането на широколентовия достъп, като голяма част от тези разходи могат да бъдат отдадени на тромави административни процедури за издаване на разрешения, както и затруднения във връзка с разгръщането на мрежите в самите сгради, което води до значителни финансови пречки, особено в селските райони. На базата на Директива № 214/61 е приет Законът за електронните съобщителни мрежи и физическата инфраструктура, в който през 2018 г.за първи път детайлно и с легални дефиниции се определя какво е физическа инфраструктура, елементи на далекосъобщителните мрежи и кой има право да ги изгражда.  Основният мотив на Директивата е създаването на мерки за облекчаване достъпа на гражданите до съобщителни услуги, високоскоростен интернет и така - намаляване на разходи, като един от целените ефекти.  Чрез изменението на чл.151, ал.1 на ЗУТ – т.13, се въвежда в българското законодателство за първи път облекчаването на режима за изграждане на физическа инфраструктура в случаите на чл.50, ал.3, т.3 от ЗЕСМФИ – на практика с това се въвежда в българското законодателство посочената Директива № 214/61/ ЕС на Европейския парламент и на Съвета от 15.05.2014 година. От събраните по преписката доказателства /писмо от министъра на транспорта, информационните технологии и съобщенията вх.№ КРП-853-04-12/28.05.2018 г. на Народното събрание и писмо от Българската асоциация на кабелните и комуникационните оператори вх.№ ПГ-806-01-91/23.05.2018 г. на Народното събрание, относно Законопроект за изменение и допълнение на Закона за устройство на територията № 854-01-39, внесен на 11.05.2018 г. от Х. М. и група народни представители/ се установява, че създаването на нова т.13 в чл.151, ал.1 на ЗУТ изцяло се вписва в целта на Директива 2014/61/ЕС на Европейския парламент и на Съвета от 15.05.2014 г., въведена в българското законодателство със ЗЕСМФИ, която цел може да се обобщи като осигуряване на бързото, ефективно и на по-ниска цена разполагане на електронни съобщителни мрежи.
На второ място, със ЗИД на ЗУТ, разглеждан сега, приет и обнародван в ДВ бр. 25 от 2019 г. в чл.151, ал.1 от ЗУТ се допълват освен т.13 още две нови точки, а именно: т.14 и т.15, с които се въвеждат облекчения отново в полза на собствениците на частни имоти, но в други насоки. Не се изисква разрешение за строеж и при изграждане на сградни водопроводи и канализационни инсталации и водопроводи и канализационни мрежи, когато се изграждат извън обхвата на инвестиционния проект за основното застрояване, разположени в регулационните граници на имота – частна собственост, отредени за индивидуално ниско жилищно застрояване, до измервателните уреди на водопроводните отклонения за присъединяване към уличната водопроводна мрежа, съответно до ревизионната канализационна шахта за присъединяване към уличните канализационни мрежи /т. 14/. Не се изисква разрешение за строеж и при изграждане на електрически уредби и инсталации за ниско напрежение, когато се изграждат извън обхвата на инвестиционния проект за основно застрояване, разположени в регулационните граници на имоти – частна собственост, отредени за индивидуално ниско жилищно застрояване, до границата на собственост на електронните съоръжения /т. 15/. Така, с приетите изменения се въвеждат облекчения по отношение на издаването на разрешения за строеж на само и единствено по отношение на разполагането на кабелни мрежи, но и за изграждането на сградни ВиК мрежи и инсталации, както и за изграждането на електрически уредби и инсталации за ниско напражение.
На трето място – снабдяването с разрешение за строеж е задължение на собственика на имота, а не на доставчика на съобщителни услуги. Отпадането на изискването за разрешение за строеж в случаите по т. 13 на ал. 1 на чл. 151 от ЗУТ /както и в случаите по т. 14 и т. 15 - за ВиК и електрически мрежи и инсталации/ реално ползва собствениците на „имоти – частна собственост“. Разрешение за строеж, съгласно разпоредбата на чл. 148, ал. 4 и ал. 5 от ЗУТ (в сила от 10.04.2009 г.) се издава на възложителя, както и на собственика на имота, каквито в случая не се явяват операторите на електронни съобщителни мрежи предоставящи или имащи право да предоставят обществени електронни съобщителни мрежи и/или услуги, каквито са дружествата „**********“ ООД, „**********“ ООД, „**********“ ООД и „**********“ ООД. В този смисъл въведените облекчения в ЗУТ относно отпадане на изискването за издаване на разрешения за строеж за изграждане на физическа инфраструктура в случаите по чл. 50, ал. 3, т. 3 от Закона за електронните съобщителни мрежи и физическата инфраструктура за разполагане на кабелни електронни съобщителни мрежи в имоти – частна собственост, отредени за индивидуално ниско жилищно застрояване, безспорно ще облекчи преди всичко собствениците на имоти, поради отпадането на административната тежест за тях - издаването на строителни разрешения и заплащането на разходите по тях.
На четвърто място - приетите изменения на чл.151, ал.1 от ЗУТ касаят неограничен кръг лица: собственици на имоти - абонати, които ползват услугите на неограничен кръг търговски дружества, действащи на територията на страната и имащи за предмет на дейност както доставка на електронни съобщителни услуги, така и  водоснабдяване и доставка на електрическа енергия.
Най-после, следва да се отбележи също, че с гласуваните промени на чл.151 се създава нова ал. 3, с която се предвиждат отговорности и задължения, които операторът на електронна съобщителна мрежа, в случаите по ал. 1, т. 13 и чл. 147, ал. 1, т. 15 и 16, трябва да спазва, а именно: отговорност за всички причинени вреди на собственика на поземления имот; не могат да се влошават условията на ползване и застрояване в поземления имот и да се премахват или увреждат трайна растителност; не могат да се засягат трайни подобрения в поземления имот без съгласието на собственика му; при ново застрояване, разрешени при установения ред в поземления имот, операторът на електронна съобщителна мрежа е длъжен да измести за своя сметка изградената от него физическа инфраструктура така, че да не препятства строителството и експлоатацията на бъдещия строеж; с погиването на сградата, до която е изградена физическата инфраструктура в поземления имот, се погасява по право сервитутът по чл. 31, ал. 8 от ЗЕСМФИ; с премахването на изградената физическа инфраструктура в поземления имот се погасява по право сервитутът по чл. 31, ал. 8 от ЗЕСМФИ в полза на операторите на електронни съобщителни мрежи.
Предвид изложеното Комисията приема, че при гласуването „ЗА“ приемането на предложената редакция на второ гласуване на § 26 на ЗИД на ЗУТ народният представител Валери Симеонов не е действал при конфликт на интереси по смисъла на ЗПКОНПИ. Така, липсата на частен интерес на лицето, заемащо висша публична длъжност при упражняването на правомощията или задълженията му по служба по конкретен повод, изключва наличието на нарушение на разпоредбите на Глава VIII, Раздел II от ЗПКОНПИ от страна на Валери Симеонов, в качеството му на лице, заемащо висша публична длъжност по смисъла на чл. 6, ал. 1, т. 2, във връзка с гласуването на § 26 на ЗИД на ЗУТ (Общ проект, изготвен от Комисията по регионална политика, благоустройство и местно самоуправление, въз основа на приетите на първо гласуване на 13.06.2018 г. законопроекти с № 802-01-5, № 854-01-7, № 854-01-21, № 854-01-39 и № 854-01-41 – продължение.).

Предвид горното, Комисията за противодействие на корупцията и отнемане на незаконно придобито имущество, на основание чл. 74, ал. 1 и ал. 2 от ЗПКОНПИ,



РЕШИ:



НЕ УСТАНОВЯВА конфликт на интереси по отношение на Валери Симеонов с ЕГН **********, народен представител в 44-то Народно събрание на Република България и в това му качество, лице заемащо висша публична длъжност по смисъла на чл. 6, ал. 1, т. 2 от ЗПКОНПИ, във връзка с гласуването на § 26 на ЗИД на ЗУТ (Общ проект, изготвен от Комисията по регионална политика, благоустройство и местно самоуправление, въз основа на приетите на първо гласуване на 13.06.2018 г. законопроекти с № 802-01-5, № 854-01-7, № 854-01-21, № 854-01-39 и № 854-01-41 – продължение.), поради липса на частен интерес.

Препис от решението да се изпрати на **********прокуратура, с оглед преценка за реализиране на правомощията й по чл. 76, ал. 2 от ЗПКОНПИ.
	
Препис от решението да се изпрати и на Валери Симеонов, народен представител в 44-то Народно събрание на Република България, на основание чл.75, т.1 от ЗПКОНПИ.

